Onderbroke vas: Hoe werk dit? - WelstandWelstand
Tuis / Advies / Onderbroke vas: Hoe werk dit?
Onderbroke vas: Hoe werk dit?
Om te vas is niks nuuts nie en baie mense doen dit na aanleiding van geloofsoortuigings.
Onderbroke vas (intermittent fasting) is tans egter baie gewild as ʼn dieetneiging. Daar is verskillende vorme van onderbroke vas, maar die algehele idee daaragter is dat jy party dae normaal eet en dan op ander dae jou kalorie-inname drasties beperk.
Van die vorme van onderbroke vas behels dat jy vir tussen 24 en 36 uur op ʼn keer nie eet nie. Navorsing het bevind dat wanneer jy sommige maaltye oorslaan dit ook gesondheidsvoordele kan inhou, soos gewigsverlies en laer bloeddruk en cholesterol.
Jou pankreas skei gewoonlik die hormoon insulien af nadat jy geëet het. Dit help om suiker van jou bloedstroom na jou selle te vervoer sodat dit vir energie aangewend kan word. Die suiker wat oorbly in jou spiere of word gemetaboliseer en in jou vetselle gestoor. Wanneer jy vas, daal jou insulienvlakke en jou liggaam verbrand vet vir energie.
Daar is egter ook kenners wat nie ten gunste van onderbroke vas is nie. Dié kenners meen dat dit kan maak dat jou liggaam nie die natuurlike gevoelens van honger en versadig voel nie. Die liggaam het sy eie interne klok wat deur verskeie faktore beïnvloed word en wat bepaal wanneer ons honger voel.
Dit kan ʼn tydjie neem om aan onderbroke vas gewoond te raak. Jy sal waarskynlik aan die begin baie honger voel maar die meeste mense raak na twee weke gewoond daaraan en met verloopvan tyd kan dit jou help om jou eetlus te beheer.
Een van die maniere om die hongerpyne tydens onderbroke vas stil te maak, is om meer water te drink. Sommige mense kan ook hoofpyn kry as hulle nie eet nie en die ekstra vloeistof kan ook daarvoor help.
ʼn Paar vorme van onderbroke vas
Vas al om die ander dag: Dit is een van die mees intense vorme. Jy eet en drink vir een dag niks nie, net water of kalorievry drankies, en dan eet jy basies wat jy wil die volgende dag.
Gewysigde vas op alternatiewe dae: Hier word daar gewissel tussen een dag waarop net sowat 500 kalorieë ingeneem word en een dag se normale eet.
Die 5:2-dieet: Dit behels dat daar vir vyf dae van die week normaal geëet word en dan minder as 500 kalorieë per dag vir die ander twee dae.
Die vasnabootsende dieet: Jy eet vir ʼn paar dae ʼn baielaekalorie-dieet en keer dan terug na ʼn normale dieet.
Tydbeperkte eet: Dit behels dat jy net binne sekere tye van die dag eet en die res van die tyd vas. Jy eet byvoorbeeld al jou maaltye tussen 10:00 en 18:00 en die res van die tyd vas jy.
Losing weight with intermittent fasting gets more and more popular, here showed with a clock and traditional, vegan Chana Alu Masala, an indian dish